অবশ্য বলে রাখা ভাল, অভিনেত্রীর এই অভিযান পূর্ণ হবে সেলুলয়েডেই! জানা গিয়েছে, সব ঠিক থাকলে ছায়াছবির রুপোলি পর্দায় কল্পনা চাওলা সেজে ছায়াপথে পাড়ি দেবেন প্রিয়ঙ্কা! খবরটা চাউর হওয়ার পর থেকেই অনেক প্রশ্ন উঠেছে বলিউডে। কেউ বলছেন, এ বার থেকে কি বেছে বেছে জীবনীমূলক ছবিতে অভিনয় করতেই বেশি পছন্দ করছেন প্রিয়ঙ্কা? শুরুটা হয়েছিল ‘মেরি কম’ দিয়ে। তার পর তাঁকে দেখা যাবে প্রথম পেশোয়ার স্ত্রী কাশীবাঈয়ের ভূমিকায়। এর পরেই সেলুলয়েডে প্রিয়ঙ্কা করছেন বিখ্যাত সাহিত্যিক অমৃতা প্রীতমের চরিত্র। আর এ বার, কল্পনা চাওলা! ভায়াকম ১৮ মোশন পিকচার্স কিন্তু বলছে অন্য কথা। সেখান থেকে জানা গিয়েছে, প্রিয়ঙ্কা চোপড়ার সঙ্গে কল্পনা চাওলার মিল খুঁজে পেয়েই না কি নায়িকাকে চরিত্রটা করার প্রস্তাব দিয়েছে এই সংস্থা। প্রযোজনা সংস্থার বক্তব্য, “কল্পনা আর প্রিয়ঙ্কার মধ্যে একটা অদ্ভুত মিল আছে। ওঁরা দু’জনেই ছোট শহরের মেয়ে। সেখান থেকে সাফল্যের চূড়ায় পৌঁছতে গেলে কতটা লড়াই করতে হয়, তা কল্পনা যেমন জানতেন, তেমনই জানেন প্রিয়ঙ্কাও! সেই জন্যই প্রিয়ঙ্কা ছাড়া অন্য কোনও অভিনেত্রীর কথা আমাদের মাথায় আসছে না!” সমস্যা বলতে একটাই! প্রিয়ঙ্কা আপাতত তাঁর দিন-রাত সঁপেছেন হলিউডকে। ‘কোয়ান্টিকো’ ধারাবাহিক নিয়ে ভীষণই ব্যস্ত তিনি! তার জন্য ‘বাজিরাও মস্তানি’-র প্রচারেও সময় দিতে পারছেন না নায়িকা। এই ঠাসা রুটিনের মধ্যে থেকে সময় বের করে তিনি কি কল্পনা চাওলার বায়োপিকে অভিনয় করতে পারবেন? “প্রিয়ঙ্কার সঙ্গে এ ব্যাপারেও আমাদের কথা হয়েছে। আমরা প্রস্তাবটা দেওয়ার সঙ্গে সঙ্গেই রাজি হয়ে গিয়েছেন তিনি! এর পর দেশে ফিরলে দেখা করে প্রিয়ঙ্কার সঙ্গে কথা বলব আমরা”, জানাচ্ছে ভায়াকম ১৮ মোশন পিকচার্স।